CELEX: 52017PC0399
Language: el
Date: 2017-07-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.7.2017
            COM(2017) 399 final
            2017/0177(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που θα πρέπει να ληφθεί εξ ονόματος της Ένωσης στο πλαίσιο του κοινού συμβουλίου CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, ενόψει της προβλεπόμενης έγκρισης απόφασης σχετικά με την κατάρτιση καταλόγου διαιτητών.
            
            
               2.Πλαίσιο της πρότασης
            
            
               2.1.Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου
            
            
               Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, («συμφωνία») έχει ως στόχο να συμβάλει στη μείωση και, ενδεχομένως, την εξάλειψη της φτώχειας μέσω της θέσπισης μιας εμπορικής εταιρικής σχέσης σύμφωνης με τον στόχο της αειφόρου ανάπτυξης, τους Αναπτυξιακούς Στόχους της Χιλιετίας και τη συμφωνία του Κοτονού.
            
            
               Η συμφωνία υπογράφηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008.
            
            
               2.2.Το κοινό συμβούλιο CARIFORUM-ΕΕ
            
            
               Το κοινό συμβούλιο CARIFORUM-ΕΕ είναι γενικά υπεύθυνο για τη λειτουργία και την εφαρμογή της συμφωνίας και παρακολουθεί την επίτευξη των στόχων της. Συνέρχεται σε υπουργικό επίπεδο σε τακτά διαστήματα που δεν υπερβαίνουν τη διετία. Για την επίτευξη των στόχων της εν λόγω συμφωνίας, το κοινό συμβούλιο έχει την εξουσία να λαμβάνει αποφάσεις για όλα τα θέματα που καλύπτονται από τη συμφωνία. Οι αποφάσεις που λαμβάνονται είναι δεσμευτικές για τα μέρη και τα υπογράφοντα κράτη CARIFORUM, τα οποία λαμβάνουν όλα τα απαιτούμενα μέτρα για την εφαρμογή τους σύμφωνα με την εσωτερική νομοθεσία κάθε μέρους και υπογράφοντος κράτους CARIFORUM.
            
            
               2.3.Η σχεδιαζόμενη πράξη του κοινού συμβουλίου CARIFORUM-ΕΕ 
            
            
               Το κοινό συμβούλιο CARIFORUM-ΕΕ, κατά την τέταρτη συνεδρίασή του στις 17 Νοεμβρίου 2017, πρόκειται να εγκρίνει απόφαση σχετικά με την κατάρτιση του καταλόγου διαιτητών που προβλέπεται στο άρθρο 221 παράγραφος 1 της συμφωνίας («σχεδιαζόμενη πράξη»).
            
            
               Στόχος της σχεδιαζόμενης πράξης είναι να καταρτιστεί κατάλογος δεκαπέντε ατόμων τα οποία διαθέτουν εξειδικευμένες γνώσεις ή σχετική πείρα στους τομείς του διεθνούς εμπορικού δικαίου, και είναι πρόθυμα να εργαστούν ως διαιτητές, όπως προβλέπεται στο άρθρο 221 παράγραφος 1 της συμφωνίας. Αυτό το στάδιο είναι αναγκαίο προκειμένου να τεθούν σε εφαρμογή οι διατάξεις της συμφωνίας σχετικά με την επίλυση διαφορών.
            
            
               Η σχεδιαζόμενη πράξη καθίσταται δεσμευτική για τα μέρη σύμφωνα με το άρθρο 221 της συμφωνίας, το οποίο προβλέπει ότι: «Η επιτροπή εμπορίου και ανάπτυξης CARIFORUM-EE, το αργότερο εντός τριών μηνών από την έναρξη προσωρινής εφαρμογής της παρούσας συμφωνίας, καταρτίζει κατάλογο δεκαπέντε (15) ατόμων που είναι πρόθυμα και ικανά να εργασθούν ως διαιτητές. Καθένα από τα μέρη, επιλέγει πέντε άτομα ως διαιτητές. Τα δύο μέρη συμφωνούν επίσης ως προς πέντε πρόσωπα που δεν είναι υπήκοοι κανενός από τα μέρη που θα εκτελέσουν χρέη προέδρου της ειδικής ομάδας διαιτησίας. Η επιτροπή εμπορίου και ανάπτυξης CARIFORUM-ΕΕ μεριμνά ώστε ο κατάλογος να διατηρείται πάντα σε αυτό το επίπεδο.»
            
            
               3.Η θέση που θα πρέπει να ληφθεί εξ ονόματος της Ένωσης
            
            
               Στο άρθρο 221 παράγραφος 1 της συμφωνίας προβλέπεται η κατάρτιση καταλόγου δεκαπέντε ατόμων τα οποία διαθέτουν εξειδικευμένες γνώσεις ή σχετική πείρα στους τομείς του διεθνούς εμπορικού δικαίου, και είναι πρόθυμα να εργαστούν ως διαιτητές. Καθένα από τα μέρη επέλεξε πέντε άτομα και τα δύο μέρη συμφώνησαν επίσης ως προς πέντε πρόσωπα που δεν είναι υπήκοοι κανενός από τα μέρη και που θα εκτελέσουν χρέη προέδρου της ειδικής ομάδας διαιτησίας.
            
            
               Το παράρτημα του συνημμένου σχεδίου απόφασης του Συμβουλίου και ο κατάλογος διαιτητών συμφωνήθηκαν με την πλευρά του CARIFORUM κατά την έκτη συνεδρίαση της επιτροπής εμπορίου και ανάπτυξης, η οποία πραγματοποιήθηκε στην Τζαμάικα στις 25 Νοεμβρίου 2016.
            
            
               Η προτεινόμενη θέση που θα πρέπει να ληφθεί εξ ονόματος της Ένωσης αποσκοπεί στο να καταστεί δεσμευτική η σχεδιαζόμενη πράξη.
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τη λήψη αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               4.1.2.Εφαρμογή εν προκειμένω
            
            
               Το κοινό συμβούλιο CARIFORUM-ΕΕ είναι όργανο που έχει συσταθεί με τη συμφωνία.
            
            
               Η πράξη την οποία καλείται να θεσπίσει το κοινό συμβούλιο CARIFORUM-ΕΕ συνιστά πράξη που παράγει έννομα αποτελέσματα. Η σχεδιαζόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 221 της συμφωνίας.
            
            
               Η σχεδιαζόμενη πράξη δεν συμπληρώνει ή τροποποιεί το θεσμικό πλαίσιο της συμφωνίας.
            
            
               Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για απόφαση σύμφωνα με το άρθρο 218 παράγραφος 9 της ΣΛΕΕ εξαρτάται κυρίως από τον στόχο και το περιεχόμενο της σχεδιαζόμενης πράξης για την οποία λαμβάνεται μια θέση εξ ονόματος της Ένωσης. 
            
            
               4.2.2.Εφαρμογή εν προκειμένω
            
            
               Ο κύριος στόχος και το περιεχόμενο της σχεδιαζόμενης πράξης αφορούν την κοινή εμπορική πολιτική.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.
            
            
               4.3.Συμπέρασμα
            
            
               Το άρθρο 207 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               2017/0177 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου
                  1
                («συμφωνία»), υπογράφηκε στις 15 Οκτωβρίου 2008 και εφαρμόζεται προσωρινά από τις 29 Δεκεμβρίου 2008.
            
            
               (2)Το κοινό συμβούλιο CARIFORUM-ΕΕ, κατά την τέταρτη συνεδρίασή του στις 17 Νοεμβρίου 2017, πρόκειται να εκδώσει απόφαση σχετικά με την κατάρτιση καταλόγου διαιτητών.
            
            
               (3)Κρίνεται σκόπιμο να καθοριστεί η θέση που θα πρέπει να ληφθεί εξ ονόματος της Ένωσης στο πλαίσιο του κοινού συμβουλίου CARIFORUM-ΕΕ, καθώς η απόφαση θα είναι δεσμευτική για την Ένωση.
            
            
               (4)Η επισυναπτόμενη πρόταση απόφασης του Συμβουλίου συνιστά το νομικό μέσο για την κατάρτιση καταλόγου δεκαπέντε ατόμων τα οποία διαθέτουν εξειδικευμένες γνώσεις ή σχετική πείρα στους τομείς του διεθνούς εμπορικού δικαίου, και είναι διατεθειμένα να εργαστούν ως διαιτητές, όπως προβλέπεται στο άρθρο 221 παράγραφος 1 της συμφωνίας. Αυτό είναι αναγκαίο προκειμένου να τεθούν σε εφαρμογή οι διατάξεις της συμφωνίας σχετικά με την επίλυση διαφορών.
            
            
               (5)Στο πλαίσιο του κοινού συμβουλίου CARIFORUM-ΕΕ, η Ένωση εκπροσωπείται από την Επιτροπή σύμφωνα με το άρθρο 17 παράγραφος 1 της ΣΕΕ. Τα κράτη μέλη θα πρέπει να υποστηρίξουν τη θέση της Ένωσης σύμφωνα με το άρθρο 4 παράγραφος 3 της ΣΕΕ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που θα πρέπει να ληφθεί, εξ ονόματος της Ένωσης, στο πλαίσιο της τέταρτης συνεδρίασης του κοινού συμβουλίου CARIFORUM-ΕΕ στις 17 Νοεμβρίου 2017, βασίζεται στο σχέδιο απόφασης του κοινού συμβουλίου CARIFORUM-ΕΕ που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή και στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  ΕΕ L 289 της 30.10.2008, σ. 3.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.7.2017
            COM(2017) 399 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            σχετικά με τη θέση που θα πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του κοινού συμβουλίου CARIFORUM-ΕΕ της συμφωνίας οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την κατάρτιση καταλόγου διαιτητών 
            
               
         
         
            
               ΠΡΟΣΑΡΤΗΜΑ
            
            
               ΣΧΕΔΙΟ
            
            
               ΑΠΟΦΑΣΗ αριθ. …/2017 ΤΟΥ ΚΟΙΝΟΥ ΣΥΜΒΟΥΛΙΟΥ CARIFORUM-ΕΕ
            
            
               της...
            
            
               που θεσπίστηκε με τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, σχετικά με την κατάρτιση καταλόγου διαιτητών
            
            
               ΤΟ ΚΟΙΝΟ ΣΥΜΒΟΥΛΙΟ CARIFORUM-ΕΕ,
            
            
               Έχοντας υπόψη τη συμφωνία οικονομικής εταιρικής σχέσης μεταξύ των κρατών CARIFORUM, αφενός, και της Ευρωπαϊκής Κοινότητας και των κρατών μελών της, αφετέρου, («συμφωνία»), και ιδίως το άρθρο 221 παράγραφος 1 αυτής,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Ο κατάλογος δεκαπέντε διαιτητών που προβλέπεται στο άρθρο 221 παράγραφος 1 που επισυνάπτεται στην παρούσα απόφαση εγκρίνεται από τα μέρη.
            
            
               Άρθρο 2
            
            
               Η επιτροπή εμπορίου και ανάπτυξης CARIFORUM-EE μπορεί να τροποποιήσει τον κατάλογο των διαιτητών που επισυνάπτεται στην παρούσα απόφαση.
            
            
               Άρθρο 3
            
            
               Η παρούσα απόφαση αρχίζει να ισχύει στις …
            
            
               (τόπος) …
            
            
                     
                        Για τα κράτη CARIFORUM
                     
                  
                  
                     
                        Για την ΕΕ
                     
                  
               
               ΠΑΡΑΡΤΗΜΑ
            
            
               Κατάλογος διαιτητών (άρθρο 221 παράγραφος 1)
            
            
               Διαιτητές που επιλέχθηκαν από τα κράτη CARIFORUM:
            
         
         
            
               Κα Tracy BENN-ROBERTS – Αντίγκουα και Μπαρμπούντα
            
            
               Κα Nicole FOSTER – Μπαρμπάντος
            
            
               Κα Bertha COOPER – ROSSEAU – Μπαχάμες
            
            
               Κα Michelle A. BROWN – Τζαμάικα
            
            
               Κα Fabiola MEDINA GARNES – Δομινικανή Δημοκρατία
            
            
               Διαιτητές που επιλέχθηκαν από την ΕΕ:
            
            
               Κ. Jacques BOURGEOIS – Βέλγιο
            
            
               Κ. Claus – Dieter EHLERMANN – Γερμανία
            
            
               Κ. Pieter Jan KUIJPER – Κάτω Χώρες
            
            
               Κ. Giorgio SACERDOTI – Ιταλία
            
            
               Κ. Ramon TORRENT – Ισπανία
            
            
               Διαιτητές που επιλέχθηκαν από κοινού από τα μέρη:
            
            
               Κ. Frederick ABBOTT – Ηνωμένες Πολιτείες της Αμερικής
            
            
               Κ. James BACCHUS – Ηνωμένες Πολιτείες της Αμερικής
            
            
               Κ. Armand DE MESTRAL – Καναδάς
            
            
               Κα. Claudia OROZCO – Κολομβία
            
            
               Κ. Helge SELAND – Νορβηγία